
BOODSKAP  VAN 
DIE  VOORSITTER 
VAN  DIE  ALGEMENE 
KERKVERGADERING 


Vyftig  jaar  is  lank  in  die  lewe  van  'n  mens,  maar  in  die  lewe  van  die  kerk 
staan  dit  gelyk  aan  'n  fraksie  van  'n  sekonde.  As  ons  dus  fees  vier  by  so  'n 
geleentheid,  kan  daar  net  een  rede  voor  wees:  om  in  dankbaarheíd  terug  te 
dink  aan  die  pad  waarlangs  God  ons  gebring  het,  om  dit  te  doen  in  nederige 
ootmoed.  Kyk  ons  terug  na  ons  eie  optrede  en  die  optrede  van  die  mense  wat 
ons  voorgegaan  het,  is  daar  by  so  'n  feesgeleentheid  ruimte  vir  skaamte. 
Mense  se  bydrae  tot  die  geskíedenis  van  die  kerk  ís  bevlek  met  sonde,  geken- 
merk  deur  swakheid.  As  daar  nogtans  deur  míddel  van  mense  iets  tot  stand 
gebring  is,  deur  herders  en  leraars,  ouderlinge,  diakens,  susters,  dan  het  dit 
geskied  ten  spyte  van  die  mense. 

Ons  kyk  terug  op  ons  pad  met  dankbaarheid.  God  het  mense  gebruík, 
ons  en  ons  voorgangers,  om  sy  werk  te  doen.  Daaruit  weet  ons  hoe  groot  sy 
genade  is. 

Die  feesgeleentheíd  is  egter  by  uitstek  die  geleentheid  om  vorentoe  te 
kyk  met  nuwe  toewyding  en  nuwe  voornemens  tot  diensbaarheid.  Hoe  staan 
dit  met  die  kerk,  met  ons  lewens  as  mense  op  wie  die  Heilige  Gees  uitgestort 
is?  Is  ons  'n  gemeenskap  van  gelowíges  wat  mekaar  se  laste  dra  en  mekaar 
bemoedig  om  vas  te  staan?  Het  ons  gedoen  net  wat  ons  verplig  was  om  te 
doen,  selfs  minder?  Wat  dan  van  die  toekoms?  Dit  is  my  bede  dat  die  gemeente 
Losberg  vorentoe  sal  gaan  met  kragtige  getuíenis  oor  die  versoening  en  ver- 
lossing  in  Christus,  dat  die  gemsente  sal  toeneem  in  gehoorsaamheid,  offer- 
vaardigheid,  barmhartigheid,  dat  die  gemeente  'n  síeraad  sal  wees  in  die 
strydende  kerk  en  op  pad  sal  bly  na  die  ewige  oorwinning. 


PROF.  J.  P.  OBERHOLZER 

GROETE 

UIT 

POTCHEFSTROOM 

Die  moedergemeente  Potchefstroom  kyk 
terug  na  die  Losbergwyke  van  die  twintigerjare 
met  veel  dank  en  waardering.  Dit  was  'n  half 
dosyn  en  meer  goeie  wyke.  Die  bewoners  van 
dié  deel  van  die  Potchefstroomse  distrik  was  de- 
styds  grotendeels  lede  van  die  Hervormde  Kerk. 
Met  die  groot  somernagmale  op  Potchefstroom 
het  daar  altyd  'n  lang  tou  waens  uit  d;é  deel  van 
dio  gemeente  gekom,  afsíammelinge  van  die  ou 
Hervormde  Voortrekkers  wat  onder  die  bearbei- 
ding  van  die  Voortrekker  ouderling,  F.  G.  Wol- 
marans,  en  later  van  ds.  Dirk  v.d.  Hoff  gestaan 
het. 

Dit  was  ook  in  daardie  deel  van  die  distrik 
naamlik  op  die  plaas  Leeupoort,  die  plaas  van  die 
Voortrekker  H.  J.  Dreyer,  waar  ds.  Van  der  Hoff 
op  pad  na  Suikerbosrand,  die  teenswoordig  Hei- 
delberg,  sy  been  gebreek  het  toe  hy,  bestorm  deur 
'n  leeu,  van  die  wa  afgespring  het.  Die  gevolg 
hiervan  was  dat  hy  daar  op  Leeupoort  drie  weke 
moes  vertoef,  sodat  sy  been  deur  die  susters  ge- 
spalk  eers  weer  kon  aangroei.  Gedurende  dié  tyd 
het  hy  daar  die  latere  bekende  tweeling  ouderlinge 
oom  Hennie  en  oom  Coenie  van  der  Merwe  ge- 
doop,  ouderlinge  van  Krugersdorp  en  Potchef- 
stroom  onderskeidelik. 

Maar  Potcheístroom  dink  ook  terug  met  veel 
dank  en  waardering  na  die  voortreflike  kerkraads- 
lede  van  die  Losbergse  wyke.  In  hierdie  verband 
noem  ek  enkeie  name  naamlik  van  die  manne  wat 
nie  vir  enkele  jare  op  die  kerkraad  gedien  het  nie, 
maar  so  ongeveer  vir  'n  leeftyd.  Voorop  staan  ou- 
derling  A.  J.  G.  Oosthuizen,  'n  leiersfiguur,  die 
vader  van  die  eerste  kassier  van  die  gemeente 
Lcsberg  te  wete  A.  L.  Oosthuizen  wat  toe  gewoon 
het  op  die  plaas  Loopspruit  waar  die  dorp  Foch- 
ville  nou  is,  en  die  grootvader  van  prof.  dr.  A.  J. 
G.  Oosthuizen  van  die  Randse  Aírikaanse  Univer- 
siteit  en  ouderling  in  die  gemeente  Eikenhof.  Dan 
is  daar  die  Pretoriusse  van  Losberg,  die  Síeyns 
van  Loopspruit,  die  Dreyers  van  Leeupoort,  die 
Mienies  en  andere. 

Tydens  die  bedreining  van  ds.  C.  W.  du  Toit 
van  Poíchefstroom  heí  die  wyke  in  Losberg  'n 
buitekerk  gekry  op  die  plaas  Rietfontein,  'n  paar 
myl  oos  van  die  teenswoordige  dorp  Fochville. 
Daar  het  ds.  Du  Toit  'n  paar  keer  per  jaar  die 
sakramente  bedien.  Wyle  my  vader  het  hom  op 
die  spoorwegstasie  Bank  op  Vrydae  per  kar  en 
perde  gaan  haal.  Die  naweek  was  hy  dan  by  ons 
tuis  as  'n,  sal  ek  sê,  'n  engelfiguur  in  ons  huis, 
tenminste  so  het  ons  kleintjies  van  die  tyd  sy 


waardige  verskynsel  met  sy  grys  baartjie  en  pruik 
gesien.  Saterdagmiddae  gaan  hy  met  ons  ouers 
per  perdekar  dan  saam  na  die  kerk  op  Rietfontein 
vir  die  voorbereidingsdiens.  Daarna  gaan  die  reis 
weer  terug  Leeupoort  toe  en  Sondag  geskied  dit 
wees  so  heen  en  weer  vir  die  nagmaal  en  na- 
beíragtingsdiens  met  die  sakrament  van  die  doop. 
Sondagaande  was  daar  dan  'n  huisdiens  by  oom 
Jaap  van  der  Merwe  op  (bo-)  Leeupoort  ter  wille 
van  tante  Stienie  v.d.  Merwe  wat  vir  jare  der 
jare  weens  verlamming  op  haar  síoel  gekluister 
was.  Maandae  word  ds.  Du  Toit  dan  weer  deur 
my  vader  by  die  spoorwegstasie  besorg. 

Van  die  dienste  as  kind  herinner  ek  nog  een 
preek  van  die  gevierde  prediker  oor  die  teks:  „God 
Ís  lieíde"  (1  Joh.  4:8),  'n  tema  waar  hy  nogal 
graag  oor  gepreek  het. 

Die  moedergemeente  is  bly  saam  met  die 
dogtergemeente  vir  die  50  jaar  van  genade  wat 
Losberg  uit  die  milde  hand  van  onse  God  ten  deel 
geval  het  en  bid  Losberg,  as  God  dit  so  wil,  nog 
eeue  toe  van  seëninge  en  die  ryke  troos  van  die 
evangelie  van  onse  Here  Jesus  Christus. 

JOH.  DREYER 

Potcheístroom. 

VOORWOORD 


By  die  versameling  van  gegewens  oor  die  vyftigjaar  van  die  bestaan  van 
die  gemeente  Losberg,  was  die  mees  opvallende  gewaarwording,  die  feit  dat 
woorde  en  dade  van  mense  baie  gou  in  die  vergetelheid  verdwyn.  Dit  kan  nie 
altyd  die  erosie  van  die  tyd  weerstaan  nie.  Vra  jy  bejaarde  lidmate  uit,  hoor 
jy  dikwels:  ,Ek  kan  nie  meer  onthou  nie.'  Toon  jy  aan  hulle  'n  ou  foto,  Is  die 
antwoord:  ,Hoe  baie  van  hulle  is  nie  al  oorlede  nie.'  Dit  bemoeilik  die  taak 
aansienlik  maar  bowenal  bring  dit  weereens  nog  duideliker  die  waarheid  na 
vore,  dat  die  kerk  en  so  ook  hierdie  gemeente,  nie  deur  mense  nie,  maar  deur 
die  Ewige  God  self  gedra  en  in  stand  gehou  word. 

Op  'n  keer  het  iemand  na  Leeuwpoort,  in  die  gemeente,  verwys  en  gevra 
watter  leeus  vroeër  daar  sou  wees  om  so  'n  naam  te  regverdig.  'n 
Inwoner  van  die  poort,  ook  ouderling  van  die  gemeente,  het  spitsvondig  'n 
paar  leeus  opgenoem  — groot  name  soos  di.  J.  G.  M.  en  T.  F.  J.  Dreyer, 
dr.  A.  J.  C.  Oosthuizen,  prof.  C.  K.  Oberholzer,  — wat  daar  gebore  is  en 
opgegroei  het.  Hulle  en  ook  ander,  is  groot  ieeus  wat  tog  later  verdwerg  en 
dalk  in  die  geskiedenis  heeltemal  verdwyn,  voor  die  Leeu  van  Juda.  Dit  is 
paslik  dat  dit  in  die  kerk  so  sal  wees.  Dalk  is  dit  ook  die  mooi  in  die  geskie- 
denis  van  die  gemeente,  dat  daar  nooit  net  een  persoon  sterk  op  die  voorgrond 
getree  het  nie,  maar  dat  daar  geleef  en  gewerk  is  na  die  woorde  van  ds.  Th. 
Dreyer  (snr.)  soos  hy  dit  eenmaal,  in  die  woorde  van  die  skriba,  in  'n  gemeen- 
tevergadering  aan  die  gemeente  van  Losberg  gestel  het:  ,Wat  die  hand  vind  om 
te  doen,  moet  dadelik  gedoen  word.'  Deur  die  Hoof  en  Heer  van  die  kerk  is 
daar  in  die  gemeente  ruim  geleentheid  gegee  om  baie  te  doen.  Deur  sy  genade 
kon  ook  baie  gedoen  word.  Uit  vertellings  en  notules  (hierdie  brosjure  steun 
in  'n  baie  groot  mate  op  laasgenoemde)  wil  dit  blyk  dat  daar  in  die  gemeente 
se  eerste  vyftig  jaar  tog  iets  te  reg  gekom  het  van  dit  waarvan  ons  belydend 
sing: 

,Ek  geloof  'n  kerk  wat  heilig, 

Christelik  is  en  algemeen, 
in  geloof  en  hoop  en  liefde 
en  in  saalge  uitsig  een. 

Ook  die  heiliges  se  gemeenskap  — 
same  een  van  sin  en  hart  — 
delend  in  mekaar  se  vreugde, 
delend  in  mekaar  se  smart! 

Ges.  52:7 

Die  vertroue  is  dat  dit  vir  die  toekoms  so  mag  wees. 


4 


Inhoud 


1.  Boodskap  deur  die  Voorsitter  van  die  Algemene  Kerkvergadering  — 
Prof.  dr.  J.  P.  Oberholzer. 

2.  Boodskap  deur  die  Leraar  van  die  Moedergemeente  — 

Ds.  J.  G.  M.  Dreyer. 

3.  Voorwoord  — 

Ds.  P.  R.  Prinsloo. 

4.  Die  Verloop  oor  Vyftig  Jaar: 

Die  Afstigting; 

1925  tot  1930  Byna  Vyf  Jaar  Vakant; 

1930  tot  1933  Moeilike  Jare; 

Van  Depressie  tot  Oorlog  — 'n  Kerk  Word  Gebou; 

Wonderfontein  — 'n  Dogter  van  die  Gemeente; 

Die  Gemeente  Word  'n  Kwarteeu  Oud; 

Die  Afstigter  Keer  Terug; 

E.  en  S.  Steyn  — Herinneringe  van  'n  Koster  en  Orreliste; 

Die  Laaste  Afgelope  Jare. 

5.  Slothoofstuk  vir  die  Eerste  Vyftig  Jaar  — 

Ds.  P.  A.  R.  C.  van  Wyk. 

DIE  AFSTIGTING 


Die  ou  kerkklok. 


Lidmate  van  die  Nederduitsch  Hervormde 
gemeente  Potchefstroom,  wat  gewoon  het  in  die 
,afdeling  Losberg'  van  die  gemeente,  het  versoek 
om  as  'n  afsonderlike  gemeente  af  te  stig.  Op 
Saterdag  16  Mei  1925  is  die  ideaal  verwesenlik, 
want  op  daardie  dag  het  die  Kommissie  van  die 
Westelike  Ring  op  Fochville  vergader,  saam  met 
die  Kerkraad  van  die  gemeente  Potchefstroom. 
Die  Kommissie  van  die  Ring  het  bestaan  uit  ds.  D. 

F.  Erasmus  as  voorsitter,  ds.  G.  C.  Alers  as  skriba 
en  die  broeders  K.  N.  de  Kock,  H.  Fouché  en 
A.  J.  G.  Oosthuizen.  Vanaf  die  gemeente  van 
Potchefstroom  was  die  leraar,  ds.  S.  Vermooten 
en  dertig  kerkraadslede  teenwoordig.  Die  uitsluit- 
like  doel  was  die  stigting  van  'n  nuwe  gemeente. 
Op  voorstel  van  br.  A.  H.  Koomans,  gesekondeer 
deur  br.  A.  J.  G.  Oosthuizen,  ,Word  met  algemene 
stemme  besluit  dat  die  naam  sal  wees  Die  Ned. 
Herv.  Gem.  van  Losberg'. 

In  die  notule  van  die  vergadering,  skryf  br.  J. 

G.  Conradie  soos  volg  oor  die  afstigting: 

,Om  12-uur  onder  groot  belangstelling  van 
die  gemeentelede  vind  die  offisiële  afstigting 
plaas,  en  verklaar  die  voorsitter  van  die  Ring  die 
gemeente  Losberg  as  'n  selfstandige  gemeente 
sorterende  onder  die  Westelike  Ring.  Hij  wenst 
die  gemeente  hartelik  geluk,  bid  haar  God's  seën 
íoe  en  vertrou  dat  sy  tot  'n  sieraad  sal  wees  voor 
die  Herv.  Kerk.' 

Die  eerste  taak  van  die  gemeente  was  om  op 
dieselfde  dag,  onder  leiding  van  die  konsulent, 
ds.  S.  Vermooten,  'n  gemeentevergadeirng  te  hou, 
waar  die  volgende  broeders  verkies  is  tot  die 
eerste  Kerkraad  van  die  gemeente:  Ouderlinge 
J.  F.  van  der  Merwe,  H.  J.  Dreyer,  A.  J.  G.  Oost- 
huizen,  J.  G.  Conradie,  T.  F.  J.  Steyn,  Th.  Pre- 
torius  en  J.  D.  E.  Pienaar,  en  diakens  J.  J.  van  der 
Merwe,  A.  L.  Pretorius,  J.  P.  Strauss,  J.  Mienie, 
E.  Steyn,  Jan  Grové,  W.  J.  C.  Pretorius,  1.  W. 
Ferreira  en  A.  Swamers. 

Daarna  was  die  vraag  of  die  nuwe  gemeente 
met  die  Potchefstroomse  gemeente  wou  kombi- 
neer,  al  dan  nie.  Die  besluit  was  om  nie  te  kom- 
bineer,  nie,  maar  voorlopig  van  konsulentsdienste 
gebruik  te  maak,  totdat  selfstandig  beroep  kon 
word.  Die  gemeentelede  was  vol  ywer.  As  kerk- 
gebou  het  hulle  die  sinkkerkie  van  die  Potchef- 
stroomse  gemeente  wat  op  Fochville  was,  ont- 
vang.  Hierin  wou  hulle  'n  orrel  installeer.  Dadelik 
is  daar  ook  met  'n  orrelfonds  begin,  op  voorstel 
van  br.  H.  J.  Dreyer. 

Op  17  Mei  is  die  eerste  Kerkraadsvergadering 
gehou,  onder  voorsitterskap  van  ds.  S.  Ver- 
mooten.  Op  die  vergadering  is  br.  J.  G.  Conradie 
as  die  eerste  skriba  verkies.  Sy  eerste  opdrag  het 
as  volg  gelui:  ,Die  skriba  word  gelas  'n  brief  te 
rig  aan  die  Kerkraad  van  Potchefstroom  om  die 
gebruik  van  die  klok  en  afstaan  van  enige  olie- 
lampe.'  Hierdie  ou  kerkklok  is  tans  langs  die 
gemeente  se  kerkgebou  gemonteer. 

So  was  die  begin. 

1925  tot  1930  - BYNA  VYF  JAAR  VAKANT 


Van  die  begin  af  was  die  nuwe  genneente 
ywerig  om  gemeentelike  eiendomme  te  verkry. 
Op  30  Augustus  1925  is  'n  finansiële  kommitee 
gekies.  Om  die  kerkfondse  te  styf  is  'n  kerk- 
basaar,  wat  later  in  die  gemeente  'n  jaarlikse  in- 
stelling  geword  het,  beplan.  Hierdie  eerste  basaar 
is  in  Meimaand  1926  op  Fochville  gehou  ,ln  die 
stoor  van  mnr.  Kretzner'.  Die  daaropvolgende 
Meimaand  is  die  basaar  onder  bokseile  op  die 
kerkterrein  gehou.  In  Augustus  1927  kom  die 
kassier  br.  A.  L.  Oosthuizen  dan  as  volg  verslag 
doen:  Die  eerste  eiendom  wat  die  gemeente  self 
aangekoop  het  was  die  destydse  ,Fochviile  Hotel'. 
Die  aanvanklike  prys  was  R2  600  maar  die  ge- 
meente  besluit  om  nie  meer  as  R2  400  te  betaal 
nie.  Na  onderhandelings  met  die  eienaar,  word 
ooreengekom  ,Dat  die  eienaar  £20  van  die  onkoste 
dra  en  daarby  nog  £50  aan  die  Kerk  as  donasie 
skenk.  So  gaat  die  koop  letteriik  deur  vir  £1  230'. 
Intussen  sou  die  hotel  terug  verhuur  word  aan  die 
hotellier  teen  'n  maandelikse  huur  van  R12.  Later 
is  hierteen  kapsie  gemaak  en  is  die  hotel  as  woon- 
huis  verhuur. 

Die  verdere  geskiedenis  van  die  hotel  is  ook 
interessant.  Dit  het  vir  jare,  tot  in  1946,  gedien 
as  pastorie  van  die  gemeente,  voordat  die  ge- 
meentevergadering  op  12  Oktober  1946  besluit 
het  om  dit  te  verkoop.  Die  verkoopprys  was  toe 
R4  400.  Die  klein  geboutjie,  vandag  nog  te  sien, 
het  in  die  toe  die  eiendom  as  hotel  gebruik  was, 
gedien  as  kroeg.  Later  het  die  gemeente  dit  egter 
aan  die  skoolraad  beskikbaar  gestel  as  klaskamer. 
Hieroor  was  daar  natuurlik  'n  taamlik  frisse  me- 
nings  verskil,  want,  kan  'n  onderwyser  'n  kind 
reg  vorm  waar  'n  kroegman  eens  gestaan  het? 

Met  verloop  van  tyd  is  nog  grond  aangekoop, 
onder  andere  ook  die  van  oudl.  Conradie,  waarop 
die  ou  skool  gebou  was.  Broksgewys  is  die  eien- 
dom  vergroot,  totdat  in  1927  verklaar  kon  word 
,Nou  loop  die  nuwe  lyn  langs  die  ou  klipmuur 
af  tot  in  die  spruit.'  Die  bestaande  kerkgebou  is 
ook  deurentyd  verbeter.  Gedurende  Oktober  1928 
is  ligte  in  die  kerk  aangebring  en  in  1929  is  die 
konsistorie  en  'n  ringmuur  voltooi. 

Maar,  ook  die  kleinere  items  het  bygekom. 
Op  die  gemeentevergadering  van  30  Augustus 
1925  is  'n  pragtige  Nagmaalsbeker  aan  die  ge- 
meente  geskenk  deur  die  egpaar  S.  van  Rensburg. 
Met  die  bedanking,  het  oudl.  A.  J.  G.  Oosthuizen 
as  vise-voorsitter  van  die  Kerkraad  die  hoop  uit- 
gespreek  ,dat  daar  nog  iemand  begerig  gevind 
mag  word  om  'n  paar  kleinere  bekertjies  aan  te 
bied.'  Sy  hoop  is  nie  beskaam  nie,  want  net  met 


die  volgende  gemeentevergadering  kan  hy  namens 
die  gemeente  twee  Nagmaal-drinkbekers  in  ont- 
vangs  neem,  as  geskenk  van  die  susters  Oost- 
huizen  en  Wolmarans.  Kon  dit  dan  anders  as  dat 
hy  met  vrymoedigheid  daar  hardop  hoop  ,dat 
iernand  anders  so  gulhartig  mag  wees  om  die 
doopbakkie,  die  laaste  van  die  set,  ook  vir  Los- 
berg  mag  gaan  insamel'.  In  Mei  1926  is  die  doop- 
bakkie  dan  ook  as  geskenk  van  twee  Van  der 
Merwe  susters  in  ontvangs  geneem. 

Selfs  'n  orrel  is  gou  gekoop.  Die  konsulent 
van  die  gemeente,  ds.  Vermooten,  is  in  Oktober 
1925  na  Pretoria  beroep,  wat  hy  ook  toe  aanvaar 
het.  Die  konsulent  wat  sy  plek  geneem  het,  was 
ds.  D.  F.  Erasmus  van  Ventersdorp.  Tydens  sy 
siekte,  het  ds.  G.  E.  Alers  van  die  gemeente 
Lichtenburg,  op  29  Mei  1927  'n  Kerkraadsver- 
gadering  in  Losberg  kom  lei.  Op  hierdie  verga- 
dering  bied  hy  toe  sy  eie  orrel  vir  die  gemeente 
te  koop  aan,  teen  die  bedrag  van  R86.  Daar  word 
toe  ooreengekom  om  die  orrel  te  koop,  nadat 
ds.  Erasmus  dit  besigtig  en  goedgekeur  het. 

Die  Kerkraad  het  ook  die  geestelik  bearbei- 
ding,  onder  leiding  van  die  konsulent,  so  deeglik 
moontlik  probeer  doen.  Uit  verskillende  tugsake 
en  die  dikwelse  bespreking  oor  die  bediening  van 
die  sakramente,  blyk  dat  die  opsigtaak  baie  ern- 
stig  opgeneem  is.  Daar  is  gepoog  om  die  kinder- 
kategese  in  elke  afdeling  van  die  gemeente  te  laat 
hou.  Die  eerste  benoemde  katkisasie-kommissie 
het  bestaan  uit  die  broeders  F.  en  W.  Pretorius, 
A.  J.  G.  Oosthuizen,  J.  D.  Pienaar,  H.  J.  en  F.  J. 
Dreyer.  Die  broeder  T.  F.  Dreyer  is  ook  op  26 
November  1927  tot  skriba  verkies  in  die  plek  van 
br.  J.  G.  Conradie.  Hy  het  die  amp  as  skriba  be- 
klee  tot  sy  vertrek  uit  die  gemeente,  op  1 Julie 
1933. 

Natuurlik  was  die  moontlikheid  om  'n  pre- 
dikant  te  beroep  baie  dikwels  onder  bespreking. 
Die  Kerkraad  was  egter  beslis  dat  die  skulde  van 
die  gemeente  eers  ten  volle  gedelg  moes  wees 
voordat  tot  so  'n  stap  oorgegaan  sou  word,  sodat 
die  gemeente  haar  verpligtinge  na  behore  kon 
nakom.  Die  gemeentelede,  aan  die  anderkant,  was 
veel  haastiger  as  die  Kerkraad  om  'n  predikant  te 
beroep.  Op  die  gemeentevergadering  van  30  Mei 
1927  stel  die  br.  J.  Wolmarans,  gesekondeer  deur 
br.  A.  L.  Oosthuizen,  voor  dat  daar  'n  daadwerk- 
like  poging  deur  die  diakens  aangewend  moet 
word  om  die  skuld  te  delg,  sodat  'n  predikant 
beroep  kon  word.  Daarteen  was  heftige  teenstand 
van  die  kant  van  die  voorsitter,  waarop  dieselfde 
twee  broeders  voorstel  dat  aan  die  Kerkraad  op- 

drag  gegee  moes  word  om  tot  die  beroep  van  'n 
predikant  oor  te  gaan.  ,Hierteen  is  geen  beswaar 
geopper  nie.’ 

Vir  'n  jaarlank  is  die  situasie  so  gehandhaaf. 
In  die  gemeentevergadering  van  26  Mei  1928, 
vra  br.  A.  L.  Oosthuizen  dringend  wat  van  die 
opdrag  geword  het  en  waarom  die  Kerkraad  nog 
nie  uitvoering  daaraan  gegee  het  nie.  Weer  word 
iank  en  breed  oor  die  saak  geredeneer  en  die 
probleem  van  die  uitstaande  skuld  weereens  sterk 
beklemtoon.  Dieselfde  twee  broeders  wat  die 
vorige  voorstel  tot  beroep  gemaak  het,  doen  dit 
weer.  Ds.  Th.  Dreyer  is  ook  in  die  vergadering 
teenwoordig.  Hy  doen  aan  die  hand  dat  tot  die 
beroep  van  'n  predikant  oorgegaan  word  en  nie 
keer  op  keer  bloot  gestuit  word  teen  die  probleem 
van  die  skuld  nie.  Sy  woorde,  ,Wat  die  hand  vind 
om  te  doen,  moet  dadelik  gedoen  word',  maak  'n 
groot  indruk  op  die  vergadering.  'n  Voorstel  word 
aanvaar  om  binne  drie  maande  tot  'n  beroep  oor 
te  gaan. 

Die  beroepsvergadering  het  op  15  Junie  1928 


plaasgevind.  Die  voorsitter  was  ds.  D.  F.  Erasmus, 
die  konsulent.  ,Na  enige  bespreking  oor  die  saak 
word  besluit  om  een  van  die  staande  predikante 
uit  die  Herv.  Kerk  te  beroep.  Ds.  Erasmus  werd 
met  meerderheid  van  stemme  gekies.' 

Ds.  Erasmus  het  die  beroep  nie  aanvaar  nie, 
en  vir  'n  geruime  tyd  is  die  Kerkraad  onseker  oor 
wie  om  te  beroep.  Eers  in  November  1928  word 
weer  beroep:  weereens  ds.  D.  F.  Erasmus!  Soos 
die  vorige  keer  bedank  hy  vir  die  beroep.  Hierna 
word  agtereenvolgens  proponente  P.  J.  J.  Venter 
en  J.  P.  van  den  Berg  beroep,  elkekeer  sonder 
sukses.  Op  29  November  1929  word  prop.  P.  J. 
Smit  beroep.  Hierdie  vyfde  beroep  van  die  ge- 
meente  word  aanvaar.  Groot  was  die  vreugde  van 
die  gemeente  toe  hulle  oor  die  naweek  van  21  tot 
23  Februarie  1930  hul  pastoriepaar  kon  ontvang 
,onder  bokseile  langs  die  Kerk  gespan',  en  na  die 
eerste  preek  van  hul  eie  predikant  kon  luister. 
Die  eerste  vyf  jaar  van  die  gemeente  se  bestaan 
was  amper  verby  en  'n  nuwe  tydperk  met  nuwe 
vooruitsigte  is  betree. 


OU  PASTORIE 

'N  VROEE  KERKRAADSFOTO, 

TEEN  DIE 

AGTERGROND  VAN  DIE  OU  SINKKERK 


VOOR:  T.  Dreyer,  J.  Dreyer,  N.  Oosthuizen,  ds.  D.  F.  Erasmus,  J.  van  der  Merwe,  T.  Pretorius. 
2e  RY;  W.  Pretorius,  E.  Steyn,  Nortje,  A.  G.  Conradie,  R.  Pienaar,  T.  Steyn,  Oosthuizen. 
3e  RY:  W.  Pretorius,  A.  J.  C.  Swamers,  I.  Ferreira,  J.  G.  van  der  Merwe,  J.  Strauss. 


1930  TOT  1933 


MOEILIKE 


JARE 


Ds.  P.  J.  Smit 


Ds.  Smit  het  pas  na  sy  aankoms,  in  same- 
werking  met  die  Kerkraad,  al  die  kerklike  aktiwi- 
teite  in  vaste  patroon  probeer  organiseer.  Daar 
sou  voortaan  elke  Sondag  erediens  in  die  ge- 
meente  wees.  Die  eerste  reëling  van  dienste  het 
so  daar  uitgesien:  Elke  Sondagaand  was  daar 
erediens  in  die  kerk  op  die  dorp.  Die  eerste  drie 
Sondae  van  die  maand  is  oggend-buitedienste 
gehou,  terwyl  die  vierde  Sondag  die  doopdiens  in 
die  kerk  was.  Buitedienste  is  wyd  gehou,  naamlik 
op  Wonderfontein,  Patriotsfontein,  Hermina  skool, 
Leeuwpoort  (Japiesrusskool),  Kaalplaas,  Rheno- 
sterfontein  en  Modderfontein.  Ook  die  huisbesoek 
van  'n  predikant,  waarna  so  lank  uitgesien  is,  het 
nou  'n  moontlikheid  geword.  Uit  die  notules  van 
die  Kerkraad  en  gemeentevergaderings  blyk  dat 
ds.  Smit  veral  groot  belangstelling  gehad  het  vir 
die  kinderkategese.  Daarom  was  sy  eerste  stap 
om  ,sondagskoolboekies'  aan  te  koop  en  ook  die 
superintendent  vir  kategese,  ds.  Poën,  na  die 
gemeente  oor  te  nooi  om  aan  die  gemeente  leiding 
te  gee  in  hierdie  verband. 

Maar,  die  tyd  van  neerdrukkende  droogte  en 
depressie  het  ook  sy  invloed  op  die  gemeente 
gehad.  Geldelik  het  dit  'n  tyd  van  swaarkry  ge- 
word.  In  Februarie  1930  reeds,  is  besluit  om  die 
konsistorie  aan  die  skoolraad  te  verhuur.  Die 
skoolraad  het  'n  maandelikse  huur  van  R4  aan- 
gebied.  Die  Kerkraad  het  R5  gevra.  Selfs  daardie 
klein  verskil  van  R1  per  maand  het  in  daardie  tye 
belangrik  geword. 

Talle  huisgesinne  is  in  die  nood  deur  die 
diakonie  van  die  gemeente  gehelp.  Soms  het  die 
Kerkraad  vir  behoeftige  kinders  skoene  gekollek- 
teer.  Op  'n  geleentheid  het  die  Kerkraad  toestem- 
ming  verleen  dat  'n  diaken  R1  uit  die  diakonie 
ontvang  om  materiaal  mee  te  koop,  waarmee  sy 
eie  vrou  en  die  vrou  van  die  ouderling  klere  kon 
maak  vir  die  kinders  van  hulle  wyk.  So  lees  'n 
mens  ook  uit  die  notules  dikwels  dat  die  ,doop- 
gelde'  en  ,aanneemgelde'  vir  behoeftige  ouers  en 
katkisante  wat  die  bedrae  nie  kon  bybring  nie, 
kwytgeskeld  is.  Daar  was  ook  talle  oproepe  van 

die  kant  van  die  redaksie  van  ,Die  Hervormer'  oor 
intekengeld  wat  in  die  gemeente  agterstallig  ge- 
raak  het.  ,As  die  halfkrone  nie  in  kom  nie,  kan 
,Die  Hervormer'  nie  dikker  word  nie.' 

Met  groot  kommer  moes  die  Kerkraad  ver- 
neem  dat  die  staatsubsidie  aan  die  Nederduitsch 
Hervormde  Weeshuis  grootliks  ingekort  is,  van- 
weë  die  finansiële  nood  van  die  land.  Nadat  ds. 
Smit  'n  bêroep  op  die  Kerkraad  gedoen  het  om 
hulp,  was  daar  reaksie  in  die  vorm  van  een 
ouderling  wat  twee  sakke  mielies  en  'n  ander  wat 
een  sak  beloof  het  — die  voorsiening  uit  eie  nood 
aan  die  nood  van  andere.  Tekenend  van  die  om- 
standighede  is  dat  ook  op  dieselfde  vergadering 
die  probleem  van  die  koster  bespreek  is.  Die 
koster  is  genoodsaak  om  in  Johannesburg  te 
gaan  werk  en  kon  daarom  nie  meer  sy  pligte  na 
behore,  soos  in  die  verlede  uitvoer  nie.  Die  jaar 
1931  is  afgesluit  met  'n  tekort  van  R132  in  die 
gemeentekas. 

Aan  die  begin  van  Oktober  1932  het  die 
kassier  gemaan  dat  die  bankballans  baie  laag  was. 
1933  is  weereens  met  'n  tekort  begin,  sodat  daar 
geld  geleen  moes  word  om  die  traktement-ver- 
pligting  na  te  kom.  In  daardie  stadium  het  ds. 
Smit  alreeds  van  sy  kant  probeer  help,  deur  die 
gemeente  R150  van  sy  jaarlikse  traktement  vry 
te  stel,  ,met  die  oog  op  die  swaar  tye'.  Gedurende 
hierdie  tyd  was  ds.  Smit  ook  uit  die  gemeente  ge- 


roep  om  hulp  te  verleen  aan  die  gemeentes  Parys 
en  S.W.A.  Die  Kerkraad  het  die  ou  lampe  van  die 
kerk  verwyder  en  probeer  verkoop,  maar  omdat 
geen  koper  gevind  kon  word  nie,  is  die  verkopery 
tydelik  laat  vaar.  Met  'n  tafelkollekte  in  April  1933 
is  die  tekort  eindelik  aangevul,  toe  R28  ingesa- 
mel  is. 

Op  1 Julie  1933  is  diaken  D.  J.  Bloem  tot 
skriba  verkies,  in  die  plek  van  die  skriba  T.  F. 
Dreyer  wat  die  gemeente  verlaat  het.  Vir  33  jaar 
sou  br.  Bloem  die  gemeente  getrou  dien  as  skriba, 
voordat  hy  in  sy  ouderdom  en  siekte  die  tuig  sou 
neerlê.  Met  sy  uittrede  as  skriba  is  aan  hom  'n 
adres  oorhandig  deur  die  Kerkraad,  wat  vandag 
nog  in  die  konsistorie  van  die  kerk  gesien  kan 
word. 

Tog,  ten  spyte  van  al  die  probleme,  was  daar 
nog  steeds  die  ideaal  van  'n  eie  kerk.  Oor  hierdie 
saak  lui  die  notule  van  die  Kerkraadsvergadering 
van  30  September  1933  soos  volg;  ,Die  voorsitter 
gee  aan  die  hand  om  te  begin  met  'n  bou-fonds 
vir  die  kerk,  hij  sê  al  is  die  tijd  baie  swaar  tog  is 
dit  goed  om  te  begin  met  'n  bou-fonds  al  kan  daar 
nie  nou  gebou  word  nie.  Na  daar  taamlik  oor 
gepraat  is,  word  besluit  om  dit  te  verdaag  tot 
voigende  Kerkraadsvergadering.'  So  moes  min- 
stens  een  ideaal  tydelik  agterweë  gelaat  word  as 
gevolg  van  die  depressie. 


Ds.  P.  J.  Smit  en  sy  gesin,  predikant  in  d:e  gemeente,  vanaf  1930  tot  1939. 

Kerkinwyding  14  Januarie  1938  — Heel  regs  kan  'n  dee!  van  die  ou  sinkkerk  gesien  word. 


VAN  DEPRESSIE  TOT  OORLOG  - 


'N  KERK  WORD  GEBOU 


Met  die  woord,  wat  so  kenmerkend  geword 
het  van  hierdie  tyd,  is  1934  binnegegaan:  Tekort! 
Met  die  gemeentevergadering  in  Januarie  is  die 
tekort  egter  al  uitgewis.  Daarmee  was  die  destyd- 
se  swaarkry-dae  van  die  gemeente  afgesluit. 
Nuwe  hoop  het  opgevlam  en  die  geloof,  moed 
en  bereidheid  is  duidelik  te  bespeur  uit  die  notule 
van  daardie  jaar  se  eerste  gemeentevergadering, 
waar  die  eerste  bydrae  vir  'n  kerkboufonds  uit  die 
hand  van  'n  vrou  gekom  het.  Die  notule  lees:  ,Die 
voorsitter  gee  aan  die  hand  om  te  begin  met  'n 
Kerk-boufonds.  Die  suster  M.  Lindeque  sê  sy  sal 
£10  gee  om  te  begin  met  'n  boufonds,  waarvoor 
die  voorsitter  haar  hartelik  bedank.'  Dadelik  is  die 
gemeente  aangevuur,  en  talle  beloftes  word  van- 
uit  die  gemeente  gemaak.  Sogenaamde  ,buite- 
basaars'  word  ook  in  verskillende  wyke  gereël. 

Ook  op  'n  ander  terrein  is  daar  'n  mylpaal 
bereik.  Op  30  Junie  1934  word  'n  brief  van  mej. 
Van  Rensburg  deur  die  Kerkraad  behandel,  waarin 
sy  meld  dat  'n  ,Jongelings  Vereniging'  in  die 
gemeente  gestig  is.  Die  konstitusie  is  deur  die 
vergadering  goedgekeur. 

Met  die  verbetering  van  toestande  word  be- 
sluit  om  die  kerkorrel  te  herstel  en  'n  platvorm 
daarvoor  te  bou.  Aan  die  begin  van  1935  kon  'n 
gedeelte  van  die  traktament  wat  ds.  Smit  afge- 
staan  het,  weer  bygevoeg  word.  Gedurende  hier- 
die  tyd  is  ook  'n  week  verlof  aan  ds.  Smit  verleen 
om  die  vakante  gemeente  Parys  wat  ook  in  1925 
gestig  is,  te  gaan  help  met  'n  fonds  insamelings 
veldtog.  Later  was  daar  sprake  van  'n  kombinasie 
tussen  die  twee  gemeentes.  In  Oktober  1939  het 
diaken  T.  F.  J.  Oosthuizen  die  moontlikheid  in  'n 
Kerkraadsvergadering  geopper  en  is  onderhande- 
lings  in  die  verband  begin.  Nadat  op  die  Ringsver- 
gadering  van  1940  aan  so  'n  moontlike  kombinasie 
goedkeuring  verleen  is,  het  die  twee  gemeentes 
oor  die  wedersydse  pligte  en  voorregte  begin 
onderhandel.  Omdat  hulle  nie  tot  'n  ooreenkoms 
kon  geraak  nie,  is  die  saak  laat  vaar. 

'n  Interessante  besluit  van  die  Kerkraad  uit 
daar  die  tyd  was  die  volgende:  Tydens  die  poging 
in  1935  om  die  naam  van  die  dorp  Fochville  te 


verander  na  ,Losberg'  het  die  Kerkraad  besluit 
om,  vanweë  verskeie  faktore,  veral  as  gevolg 
van  kostes,  nie  sy  steun  aan  so  'n  verandering  te 
verleen  nie. 

Met  verloop  van  tyd  het  die  bedrag  van  die 
kerkboufonds  voordurend  gestyg.  In  Oktober 

1936  was  daar  R1  662,25  in  die  fonds  en  is  'n 
spesiale  gemeentevergadering  belê.  Daar  was 
heelwat  meningsverskil  oor  die  plek  waar  die  kerk 
gebou  moes  word.  Sommige  wou  dit  op  die  plek 
van  die  sinkkerk  hê,  terwyl  ander  weer  graag  wou 
hê  dat  dit  nader  aan  die  spruit  gebou  moes  word. 
'n  Derde  gedagte  was  om  'n  ander  stuk  grond  te 
koop  vir  die  doel.  Daar  word  besluit  om  'n  kerk 
te  bou  teen  'n  koste  van  R9  000.  Een  van  die 
gemeentelede  stel  selfs  'n  kerk  met  1 200  sit- 
plekke  in  die  vooruitsig.  Daar  sou  met  die  bouery 
begin  word,  sodra  die  bedrag  van  R4  000  inge- 
samel  is.  Dadelik  is  die  gemeente  bereid  en  onder 
die  aantal  wat  teenwoordig  is  word  'n  lys  geser- 
kuleer,  wat  die  totaal  oplewer  van  R1 38,00,  17 
osse,  7 koeie  en  7 skape. 

In  Januarie  1937  was  die  beoogde  bedrag 
byna  byeengebring,  en  is  'n  boukommissie  be- 
noem,  wat  bestaan  het  uit  sewe  lede,  naamlik 
ds.  P.  J.  Smit,  J.  Maartins,  J.  B.  Wolmarans,  A. 
L.  Oosthuizen,  J.  P.  Pretorius,  F.  P.  R.  Schutte  en 
D.  J.  Bloem.  Gedurende  September  van  daardie 
jaar  is  'n  aantal  sketse  van  verskillende  kerke  aan 
die  gemeente  voorgelê.  Die  uiteindelike  besluit  is 
,om  die  rooi  kerk  soos  dit  op  die  skets  vertoon  te 
laat  bou,  en  dan  besluit  die  vergadering  om  'n 
kerk  te  bou  van  vier  tot  vijf  honderd  sitplekke.' 
Uit  die  notules  kan  'n  mens  die  diepe  blydskap  en 
dankbaarheid  van  die  gemeente  aanvoel,  wanneer 
hulle  met  hierdie  saak  besig  is. 

Die  bouery  kon  uiteindelik  op  2 Augustus 

1937  begin,  teen  'n  beraamde  koste  van 
R9  200,00.  Op  4 September  is  die  hoeksteen  on- 
der  blyke  van  groot  belangstelling  gelê.  Met 
daardie  geleentheid  is  ook  'n  gemeentevergade- 
ring  gehou,  waar  besluit  is  om  die  plan  te  wysig 
en  'n  galery  te  iaat  inbou. 

Die  inwyding  van  die  nuwe  kerkgebou  het 
plaasgevind  op  14  Januarie  1938.  In  die  woorde 
van  skriba  D.  J.  Bloenn,  het  dit  as  volg  verloop: 
,Met  die  inwyding  van  die  nuwe  kerk  op  die  14de 
Januarie  1938  was  teenwoordig  prof.  dr.  Grey- 
venstein  wat  die  kerkdeur  oopgesluit  het.  Ds.  J. 
J.  Prinsloo  voorsitter  van  die  Algennene  Kerkver- 
gadering.  Ds.  Joh.  Dreyer,  ds.  Huysers,  ds.  Prins- 
loo  van  Johannesburg.  Ds.  Nel  van  die  Ned.  Herv. 
of  Geref.  Kerk  Losberg.' 

Op  15  Januarie  is  die  eerste  Kerkraadsver- 
gadering  in  die  nuwe  kerk  gehou  en  met  groot 
piëteit  is  van  baie  kante  'n  beroep  gedoen  om 
die  samewerking  van  die  verlede  voort  te  sit  en 
om  met  eerbied  in  en  om  die  nuwe  kerkgebou  te 
beweeg.  Met  die  gemeentevergadering,  net  na 
die  voorbereidingsdiens,  wat  dieselfde  dag  plaas- 
gevind  het,  is  besluit  dat  die  ou  sinkkerkie  voor- 
lopig  nie  gesloop  sou  word  nie,  maar  netso  behou 


sou  word.  Dit  kon  aan  ander  instansies  verhuur 
word  en  so  gebruik  word  om  die  gemeenskap  te 
dien.  Die  ou  preekstoel  en  van  die  ou  kerkbanke 
is  aan  die  gemeente  Ottosdal,  wat  in  1938  gestig 
is,  geskenk.  Later  het  ook  die  ou  doopvont  sy  pad 
na  Ottosdal  gevind. 

Die  mynbedrywighede  in  die  noordelike  deel 
van  die  gemeente  het  intussen  geweldig  toege- 
neem.  Die  gemeenskap  daar  het  gaandeweg  ge- 
groei  en  daarmee  saam,  die  aantal  buite-dienste 
in  die  gebied.  ,Naby  Oberholzer'  is  selfs  die  sakra- 
ment  van  die  Heilige  Doop  bedien.  Vanaf  Junie 
1939  is  besluit  om  'n  buitediens  op  Blyvooruit- 
zicht  te  hou,  waar  br.  W.  van  der  Merwe  ouderling 
was.  Dit  is  waar  die  eerste  goudmyn  in  die  ge- 
meente  ontstaan  het.  Nog  in  dieselfde  jaar  is  al 
met  die  gemeente  Krugersdorp  onderhandel  oor 
die  moontlikheid  van  die  afstigting  van  die  ,Bank 
gedeelte'  en  laat  weet  dat  ,hierdie  Kerkraad  die 


Lede  van  die  Boukommissie,  en  Gekoopteerde  lede,  saam  met  die  Argitek  en  Bou-aannemer. 


14 


VOOR  DIE  NUWE  KERK 
Ds.  en  mev.  Smit,  saam  met  die  Kerkraad. 


stigting  van  'n  gemeente  op  Bank  verwelkom'. 
Met  die  gemeente  Randpoort  se  stigting  in  1939, 
en  moontlik  ook  as  gevolg  van  die  stremmende 
uitwerking  wat  die  oorlog  gehad  het,  het  op  daar- 
die  stadium  niks  verder  van  die  gedagte  van  af- 
stigting  gekom  nie. 

Op  2 Julie  1939  moes  die  gemeente  verneem 
dat  ds.  P.  J.  Smit  die  gemeente  na  bykans  nege 
en  'n  half  jaar  verlaat,  aangesien  hy  die  beroep 
na  Boksburg-Springs  aanvaar  het.  Ds.  Smit  sou 
nie  lank  op  Springs  werksaam  wees  nie,  aan- 
gesien  hy  op  21  Mei  1943,  kort  voor  die  aanvang 
van  'n  vergadering  in  die  pas  voltooide  kerk  'n 
hartaanval  gekry  het,  en  'n  kwartier  later  in  die 
pastorie  oorlede  is.  Met  sy  afsterwe  het  die  ge- 
meente  Losberg  'n  brief  van  meegevoel  aan  mev. 
Smit  geskrywe,  asook  'n  bedrag  aan  haar  gestuur 


uií  dankbare  erkeníelikheid  en  om  haar  te  help  in 
haar  nood. 

Op  die  stadiurn  toe  Losberg  vakant  geraak 
het,  het  die  gemeente  bestaan  uit  1 044  lidmate, 
waarvan  587  belydende  lidmate  was.  Ds.  J.  G.  M. 
Dreyer  van  Potchefstroom,  het  as  konsulent 
ageer.  Die  Kerkraad  het  die  beroep  van  'n  vol- 
gende  predikant  bespreek.  Met  die  land  in  die 
greep  van  oorlog,  het  sommige  van  die  Kerkraads- 
lede  gevoel  dat  die  beroep  ,met  die  oog  op  die 
kritieke  tyd  vir  'n  onbepaaide  tyd'  uitgestel  moes 
word.  Die  meerderheid  van  die  Kerkraad  en  ge- 
meente  was  egter  ten  gunste  daarvan  om  dadelik 
te  beroep.  Die  beroepsvergadering  het  op  10 
Oktober  1939  plaasgevind.  Die  gemeente,  toe 
vyftien  jaar  oud,  was  vol  ywer  en  geesdrif  om 
voort  te  bou  op  dit  wat  alreeds  bereik  is. 

WONDERFONTEIN- 


'N  DOGTER  VAN  DIE  GEMEENTE 


Op  10  Oktober  1939  is  ds.  P.  W.  A.  Bierman 
na  die  gemeente  beroep  en  op  12  Januarie  1940 
kon  die  gemeente  hul  tweede  pastoriepaar  ont- 
vang.  Hulle  het  in  die  gemeente  gekom,  toe  die 
ondertoon  van  die  uitwerking  van  die  Tweede 
Wêreldoorlog  duidelik  gehoor  kon  word.  So  het 
'n  egpaar  byvoorbeeld  by  die  Kerkraad  aansoek 
gedoen  om  hul  kleinkind  te  laat  doop,  aangesien 
die  kind  se  moeder  oorlede  is  en  die  vader  aan 
die  front  is.  Ds.  Bierman  het  op  'n  keer  aan  die 
Kerkraad  kennis  gegee  dat  hy  as  veldprediker 
benoem  is.  Baie  diplomaties  het  hy  dit  gestel  en 
,sê  dat  hij  eers  wil  hoor  wat  die  Kerkraad  daaroor 
besluit  voordat  hijself  besluit,  en  sê  vervolgens 
dat  as  hij  besluit  om  te  gaan  dan  is  dit  nog  nie 
te  sê  dat  hij  met  die  oorlogsbeleid  eens  is  nie,  en 
as  hij  nie  gaan  nie,  dan  wil  dit  ook  nie  sê  dat  hij 
teen  die  beleid  is  nie.'  Die  Kerkraad  het  nie  toe- 
stemming  verleen  dat  hy  kon  gaan  nie. 

Gedurende  hierdie  tyd  is  'n  groot  poging  aan- 
gewend  om  die  kerkskuld  te  delg.  Twee  groot 
steunpillare  hier,  was  veral  br.  J.  Maartins  en 
oudl.  F.  P.  R.  Schutte,  wat  aan  die  gemeente  geld 
geleen  het  teen  nominale  rente  en  dikwels  by 
terugbetaling  die  rente  of  'n  gedeelte  daarvan, 
prysgegee  het.  Hierdie  pogings  was  nie  tevergeefs 
nie.  Op  20  September  1941,  drie  jaar  en  agt 
maande  na  die  inwyding  van  die  kerk,  kon  die 
Kerkraad  hoor  dat  die  skuld  gedelg  is.  Duidelik 
klink  die  geloofsblydskap  in  die  woorde  van  die 
skriba;  ,Die  voorsitter  deel  die  vergadering  mee 
dat  die  bouskuld  alger  ingekom  het,  en  dat  daar 
nog  'n  paar  pond  sal  oor  wees,  na  die  skuld  betaal 
is,  en  bedank  die  Kerkraad  hartelik  daarvoor  en 
wens  hulle  ook  geluk  dat  hulle  so  geseën  was  om 
alles  te  kon  betaal  en  dat  nou  kan  fees  gevier 
word.' 

Die  feesviering  het  begin  op  Vrydag  10  Ok- 
tober  met  'n  konsert  deur  die  Potchefstroomse 
gemeente  se  jeugvereniging  en  is  die  Sondagaand 
afgesluit  met  'n  dankdiens. 

Die  Kerkraad  het  verder  besluit  om  die  ge- 
meente  Venterskroon  waar  ds.  Bierman  konsulent 
was,  tegemoet  te  kom.  Hulle  sou  hulle  predikant 
vir  vier  weke  per  jaar  afstaan,  vir  vier  Nagmaals- 
vierings  en  huisbesoek.  'n  Ander  organisatoriese 
interessantheid  is  dat  op  10  Januarie  1942  die 
eerste  ,staande  finansiële  kommissie'  gekies  is, 
by  name  oudle.  J.  H.  C.  Pretorius  en  T.  F.  J. 
Steyn,  diaken  T.  F.  J.  Oosthuizen  en  br.  J.  G. 
Conradie. 

Op  dieselfde  vergadering  keur  die  Kerkraad 
dit  ook  goed  en  beveel  inderdaad  aan  dat  'n  tak 
van  die  Nederduitsch  Hervormde  Sustersver- 


eniging  in  die  gemeente  gestig  word.  Mev.  ds.  Ras 
sou  op  5 April  1942  kom  om  die  stigting  van  so 
'n  tak  waar  te  neem.  Die  eerste  taak  wat  die 
N.H.S.V.  op  hulle  skouers  geneem  het,  was  om 
te  sorg  dat  sementpaadjies  van  die  hek  na  die 
kerkdeure  gegooi  word.  Trou  aan  hulle  gewoonte 
om  immer  besig  te  bly  het  hulle  ook  met  'n  fonds 
vir  saalbou  begin,  indien  'n  saal  gebou  sou  word. 
Op  aansporing  hiervan,  het  die  Kerkraad  besluit 
dat  wel  met  so  'n  fonds  begin  moet  word.  Die 
eers  te  stap  sou  wees  om  die  ou  skool  af  te  breek 
en  die  boumateriaal  daarvan  te  verkoop.  Aange- 
sien  die  susters  intussen  alreeds  R800  ingesamel 
het  vir  die  aankoop  van  'n  nuwe  orrel,  versoek 
die  Kerkraad  hulle  om  dit  te  leen  om  aan  te  wend 
vir  die  saalbou-projek.  Die  gemeente  se  aansoek 
om  'n  boupermit  is  egter  geweier  en  op  die  manier 
is  die  spoedige  afhandeling  van  die  taak  vertraag. 
Ook  die  gemeente  se  aanvanklike  plan  om  die 
twintig  jarige  bestaan  feestelik  te  herdenk,  word 
gewysig  met  die  voorstel  dat  die  mondigwording 
die  volgende  jaar  gevier  sou  word. 

Die  kwessie  oor  die  afstigting  van  die  ,Bank- 
gedeelte'  kom  in  hierdie  tyd  sterk  na  vore.  Soos 
in  1939  keur  die  Kerkraad  dit  in  beginsel  goed 
wanneer  ,oudl.  W.  van  der  Merwe  vra  of  dit  nie 
nou  tyd  is  om  'n  gemeente  op  Bank  af  te  stig  nie.' 
Aan  die  afstigting  sou  ds.  Bierman  egter  nie  deel 
hê  nie,  aangesien  hy  op  Sondag  14  Oktober  1945 
van  die  gemeente  afskeid  neem  om  na  Pieters- 
burg  te  vertrek. 


Intussen  is  die  afstigting  van  die  ,Bank-ge- 
deelte'  deur  die  ringe  van  Potchefstroom  en  Zee- 
rust  goedgekeur.  Die  gemeente  sou  hoofsaaklik 
gevorm  word  uit  wyke  vanuit  die  gemeente  Los- 
berg  en  Randpoort.  Op  18  Augustus  1946  het  die 
Kerkraad  van  daardie  wyke  van  Losberg  afskeid 
geneem.  Die  stigting  van  die  nuwe  gemeente  is 
bepaal  vir  7 September  1946,  in  die  Rooipoort 
skoolsaal.  Die  groete  van  Losberg  is  oorgedra 
deur  oudl.  H.  L.  Dreyer  en  die  moedergemeente 
het  haar  nagmaalservies  aan  haar  dogter  geleen 
vir  haar  eerste  Nagmaalsviering.  Hierdie  gemeente 
het  dus  tot  stand  gekom  in  die  jaar  van  die  mon- 
digwording  van  Losberg.  Die  nuwe  gemeente  het 
aanvanklik  bestaan  uit  380  lidmate  waarvan  250 
belydende  lidmate  was.  Die  gemeente  sou  ook 
nog  groei  tot  1 935  lidmate  (1  030  belydend).  Dit 
het  gelei  tot  die  stigting  van  die  gemeente  Carle- 
tonville  in  1958,  om  nog  'n  gemeente  te  vorm 
binne  die  grense  van  die  gebied  wat  eens  alles 
onder  Losberg  gesorteer  het. 

KERKSAAL 

-oOc- 


DIE  GEMEENTE  WORD  'N  KWARTEEU  OUD 


Na  die  vertrek  van  ds.  Bierman,  het  die  ge- 
meente  'n  hele  paar  keer  sonder  sukses  beroep. 
Die  een  beroep  het  na  die  ander  gevolg;  A.  J. 
Nolte,  P.  J.  J.  Venter,  S.  E.  Young,  A.  J.  van 
Staden  en  J.  P.  Labuschagne. 

Intussen  is  tenders  aangevra  vir  die  bou  van 
'n  nuwe  kerksaal.  In  Junie  1946  is  die  tender  van 
br.  A.  B.  Niewoudt  aanvaar.  Om  koste  te  bespaar, 
is  besluit  om  die  ou  sinkkerk  te  sloop  en  van  die 
boumateriaal  daarvan  in  die  nuwe  saal  te  gebruik. 
Br.  P.  J.  Raath  het  die  slopingswerk  gedoen. 

Daar  was  'n  hele  aantal  moontlike  benamings 
vir  die  saal  oorweeg.  Die  finale  keuse  sou  gemaak 
word  op  die  gemeentevergadering  van  12  Oktober 
1946.  Met  daardie  geleentheid  was  prop.  T.  N.  H. 
Janson  ook  teenwoordig,  aangesien  hy  behulp- 
saam  sou  wees  met  die  Nagmaalsbediening.  Hy 
doen  toe  aan  die  hand  dat  die  benaming  sou  wees 
,Gedenksaal  van  die  Nederduitsch  Hervormde 
Gemeente  Losberg'.  Dit  is  toe  ook  so  besluit. 


Die  saal  is  ingewy  op  16  November  1946.  Net  die 
volgende  dag  was  daar  ook  'n  ander  verwikkeling; 
Na  aanleiding  van  'n  vroeëre  gemeentelike  besluit, 
om  die  pastorie  te  verkoop,  besluit  die  Kerkraad 
om  die  koop  te  laat  deurgaan  teen  'n  prys  van 
R4  400  aan  'n  sekere  mnr.  Van  der  Merwe.  Reeds 
in  die  volgende  jaar,  Februarie,  is  'n  tender  aan- 
vaar  vir  die  bou  van  'n  nuwe  pastorie,  teen  'n 
koste  van  R7  200.  Daardie  pastorie  is  gebou  en 
dien  vandag  nog  as  ampswoning  van  die  ge- 
meente. 

Op  12  April  1947  kon  die  gemeente  met 
blydskap  hul  nuwe  predikant  ontvang,  naamlik 
prop.  T.  N.  H.  Janson,  wat  die  beroep  daarheen 
aanvaar  het.  In  hierdie  tyd,  veral,  het  dit  duidelik 
geword  dat  die  gemeente  ook  in  die  gemeenskap 
'n  besliste  rol  gespeel  het.  Saam  met  ds.  Janson 
het  oudle.  F.  R.  P.  Schutte,  H.  J.  Dreyer  en  A.  L. 
Oosthuizen  'n  kommissie  gevorm  wat  met  ander 
instansies  geskakel  het  om  die  saak  van  'n  hoër- 

skool  en  verpleeginrigting  vir  die  dorp  deur  te 
voer.  Die  hospitaal  en  hoërskool  wat  tans  in 
Fochville  is,  is  dus  ook  deur  medewerking  van 
die  gemeente  daargestel. 

Die  cen  saak  wat  die  gemeente  in  daardie 
tyd  diep  verontrus  het,  was  die  vlaag  van  sab- 
batsontheiliging  in  die  land.  Na  oordeel  van  die 
Kerkraad  het  daar  'n  tendens  van  losbandigheid 
posgevat  wat  in  die  kiem  gesmoor  moes  word. 
Daarom  is  daar  in  1948  'n  beskrywingspunt  na 
die  Algemene  Kerkvergadering  opgestuur  om  die 
saak  daar  op  die  hoogste  vlak  te  bespreek  en  'n 
oplossing  vir  die  probleem  te  probeer  vind. 


In  die  notule  van  die  Kerkraadsvergadering 
van  26  Junie  1948  word  dank  en  waardering  uit- 
gespreek  teenoor  die  N.H.S.V.-tak  van  Doorn- 
fontein,  vir  die  skenking  van  'n  kerkoorlosie.  Dit 
laat  natuurlik  die  vraag  ontstaan;  Wat  is  die  doel 
van  'n  oorlosie  in  die  kerkgebou? 

In  1950  was  die  gemeente  'n  kwarteeu  oud 
en  die  aanvanklike  plan  was  om  dit  gedurende 
Meimaand  met  'n  herdenkingsdiens  en  'n  fees- 
rede  te  vier.  Ds.  Janson  het  egter  siek  geword, 
met  die  gevolg  dat  die  viering  verval  het.  Op  daar- 
die  wyse  het  die  gebeurlikheid  stil  verbygegaan, 
met  vyf  cn  twintig  geseënde  jare  vir  die  gemeente 
om  op  terug  te  kyk. 


-cOc- 


NUWE  PASTORIE 

DIE  AFSTIGTER 
KEER  TERUG 


Gedurende  1950  is  die  gemeente  die  derde 
keer  genader  om  met  'n  ander  gemeente  te  kom- 
bineer.  Die  eerste  keer  was  pas  na  die  afstiging, 
toe  die  moontlikheid  genoem  is  om  met  die  Pot- 
chefstroomse  gemeente  te  kombineer.  Later  is  'n 
moontlike  kombinasie  met  Parys  bespreek.  Die 
derde  keer  is  'n  kombinering  met  Wonderfontein 
genoem.  In  nie  een  van  die  gevalle  is  die  kombi- 
nasie-ooreenkoms  ooit  gesluit  nie. 

In  Mei  1952  het  ds.  Janson  van  d:e  gemeente 
afskeid  geneem,  daar  hy  die  beroep  na  Witbank 
aanvaar  het.  Hierdie  keer  was  die  gemeente  geluk- 
kig,  want  hul  eerste  beroep  was  suksesvol.  Op  2 
Augustus  1952  kon  die  gemeente  ds.  en  mev.  H. 
J.  Geyser  ontvang.  Onder  sy  leiding  is  nog  'n 
ideaal  verwesenlik  wat  vir  baie  lange  jare  reeds 
deur  die  gemeente  gekoester  is.  Daar  is  naamlik 
'n  pyporrel  aangekoop,  wat  die  ou  traporrel  ver- 
vang  het.  Die  ingebruikneming  daarvan  het  egter 
eers  na  na  ds.  Geyser  se  vertrek  uit  die  gemeente 
plaasgevind,  want  in  November  1954  het  hy  die 
beroep  na  die  gemeente  Krugersdorp-Wes  aan- 
vaar. 

Na  'n  beroep  op  ds.  W.  J.  Roos,  wat  nie 
deur  hom  aanvaar  is  nie,  is  die  predikant,  onder 
wie  se  leiding  die  gemeente  oorspronklik  afgest’ig 
het,  ds.  S.  Vermooten,  beroep.  Op  15  Januarie 
1955  is  hy  in  die  gemeente  ontvang.  Hy  het  toe 
reeds  sy  eggenote  in  1953  deur  die  dood  verloor. 
In  Desember  1955,  nadat  hy  reeds  vanaf  1915  as 
predikant  in  die  kerk  werksaam  was,  versoek  hy 
om  emeritaat  te  ontvang.  Hoe  geliefd  ds.  Ver- 
mooten  werklik  in  die  gemeente  was,  blyk  uit  die 


verdere  verloop;  na  instemming  tot  emeritaat, 
versoek  die  Kerkraad  hom  om  ,in  die  gemeente  te 
bly  en  gewoonweg  met  die  werk  aan  te  gaan  soos 
in  die  verlede,  waarop  hy  toegestem  het.'  Van  die 
kant  van  die  Kommissie  van  die  Algemene  Kerk- 
vergadering  het  die  Kerkraad  verneem  dat  hy  ,na 
sy  aanvaarding  van  emeritaat  nie  dadelik  weer  in 
die  gemeente  beroep  kon  word  nie,  daar  dit  in 
stryd  is  met  die  Kerkwet'.  Wat  sou  die  Kerkraad 
hierna  besluit?  ,Dat  ds.  Vermooten  aanbly  as  hulp 
in  die  gemeente  soos  tans  die  geval  is  en  dat  'n 
beskrywingspunt  dan  ingedien  word  by  die  Alge- 
mene  Kerkvergadering,  tot  wysiging  van  die 
betrokke  bepalings  in  die  Kerkwet.'  Die  saak  is 
gefinaliseer  op  'n  spesiale  Kerkraadsvergadering, 
gehou  op  6 Oktober  1956,  waar  'n  brief  van  die 
Kommissie  van  die  Algemene  Kerkvergadering 
voorgelees  word,  waarin  die  gemeente  toestem- 
ming  verkry  om  ds.  Vermooten  te  beroep,  „waar- 
op  die  Kerkraad  besluit  om  dadelik  te  beroep.' 

Vir  'n  hele  aantal  jare  was  die  band  tussen 
gemeente  en  leraar  nog  behoue  en  het  ds.  Ver- 
mooten  met  sy  dienswerk  voortgegaan.  In  1961 
is  hy  verkies  tot  voorsitter  van  die  Ring  van  Rand- 
poort.  Aan  die  begin  van  1963  het  hy  egter  siek- 
geword  en  in  Mei  van  daardie  jaar  vra  hy  weer 
om  te  emeriteer.  Dit  word  toegestaan  en  hy  bly 
woon  in  Fochville.  In  Maart  1964  is  hy  tot  ouder- 
ling  verkies  en  was  later  ook  sameroeper  van  die 
ouderlingsvergadering.  In  Junie  1965  is  'n  laaste 
preek  van  hom  deur  oudl.  Wolmarans  tydens  'n 
erediens  voorgelees.  Nie  lank  daarna  nie,  op  25 
Augustus  1965,  is  hy  oorlede,  veertig  jaar  na  die 
afstigting  van  die  gemeente. 

E.  EN  S.  STEYN  - 

HERINNERINGE  VAN  'N  KOSTER  EN  ORRELISTE 


Twee  merkwaardige  figure  in  die  gemeente, 
van  die  weiniges  wat  nog  steeds  van  voor  die 
afstigting  vandaan,  saam  met  die  gemeente  leef, 
is  oom  Elik  en  tant  Suzie  Steyn. 

In  1921  is  die  reëling  in  die  Potchefstroomse 
gemeente  getref,  dat  ook  op  Fochville,  daar  ge- 
leentheid  gegee  sou  word  aan  katkisante  om  daar 
belydenis  van  geloof  af  te  lê.  Die  eerste  groep 
het  uit  drie  jongedogters  bestaan,  waarvan  tant 
Suzie  een  was.  Dit  het  nog  plaasgevind  toe  die 
eredienste  op  Fochville  onder  gespande  bokseile 
gehou  is. 

In  1930  het  ds.  P.  J.  Smit  tant  Suzie  gevra 
om  met  orrelbegeleiding  in  die  gemeente  te  help. 
Van  haar  moeder  het  sy  onderrig  in  die  bespeling 
van  'n  traporrel  ontvang.  Eers  was  sy  huiwerig 
oor  ds.  Smit  se  versoek,  maar  na  oefening  en 
samesang  tuis,  waarheen  sommige  van  die  jong 
lidmate  uit  die  gemeente  gekom  het,  het  sy  tog 
ingewillig.  Jare  liet  verbygegaan,  totdat  die  nuwe 
pyporrel  in  1956  geïnstaleer  is.  Flier  wou  tant 
Suzie  halt  roep,  maar  weer  is  sy  oorreed  om  voort 
te  gaan.  Sy  is  in  die  geheimenisse  van  die  pyp- 
orrel  ingelyf  deur  mev.  Anette  Roux,  orreliste  van 
die  Ned.  Geref.  Kerk  op  Losberg.  Daarna  het  sy 
weer  onverpoosd  voortgegaan  met  die  begelei- 
ding,  tot  in  1968,  toe  sy  na  'n  motorongeluk  be- 
sluit  het  om  die  tuig  na  agt  en  dertig  jaar  neer  te 
lê.  As  blyk  van  waardering  is  'n  bedankingsadres 
aan  haar  oorhandig. 

Een  insident  onthou  sy  nog  baie  goed.  Ty- 
dens  'n  oggenddiens  was  sy  besig  om  die  singen- 
de  gemeente  te  begelei,  toe  die  pote  van  die  stoel 
waarop  sy  gesit  het,  stadig  onder  haar  ingevou 
het.  Die  musiek  het  opgehou,  die  sang  het  verstil 
en  terwyl  sy  hulpeloos  neersak  grondwaarts,  het 
die  kreun  agter  die  orrel  uitgekom:  ,Dominee,  die 
stoell'  Nadat  'n  ander  stoel  nadergebring  is,  kon 
die  orrelspel  weer  voortgaan. 

Die  orrelspel  van  tant  Suzie  was  eintlik  die 
aanleiding  daartoe  dat  oom  Elik  koster  geword 
het.  Tant  Suzie  het  verkies  om  'n  rukkie  voor  die 
erediens  begin,  die  psalms  en  gesange  wat  gesing 
sou  word,  op  die  kerkorrel  te  oefen.  Natuurlik 
het  oom  Elik  haar  geneem.  Soms  was  daar  nie 
'n  koster  nie  en  dan  het  hy  maar  begin  om  die 
kerk  oop  te  maak  en  af  te  stof.  Later  het  dit 
gebruik  geword  dat  hy  tydens  die  orreloefening 
skoonmaak.  Nog  later  is  selfs  bediendes  saam- 
gebring  en  behoorlik  skoongemaak.  In  1946  het 
oom  Elik  amptelik  die  gemeente  se  koster  ge- 
word.  Met  hierdie  taak  het  hy  voortgegaan  tot  in 
1969,  toe  hy  na  drie  en  twintig  jaar  van  koster- 
skap  bedank  het. 


Oom  Elik  en  tant  Suzie  Steyn 


Oom  Elik  kan  nog  baie  van  die  soet  en  suur 
van  kosterwees  onthou.  Vir  hom  was  dit  'n  groot 
hoogtepunt  toe  elektriese  beligting  in  die  kerk 
geïnstaleer  is,  en  die  dae  van  die  ,masjientjie'  en 
kragopwekker  verby  was.  Hierdie  masjien  moes 
buite  staan,  omdat  dit  binne  die  gebou  te  maklik 
oorverhit  geraak  het.  Sake  het  veral  gelol  tydens 
filmvertonings  in  die  saal.  Wanneer  die  beeld  op 
d;e  doek  vervaag  en  al  hoe  stadiger  wissel,  moes 
hy  weet:  die  masjien  het  gaan  staan,  en  hy  moet 
uitspring  om  weer  lewe  in  die  situasie  te  blaas. 
Dit  kon  nogal  ongemaklik  wees  in  die  reën  en 
koue! 

Uit  die  dae  van  groot  meningsverskil  gedu- 
rcnde  die  Tweede  Wêreldoorlog,  onthou  hy  die 
boeresport  op  die  terrein  langs  die  kerk.  Daar  is 
onder  andere  jukskei  gegooi,  wat  deur  sommige 
gesien  is  as  'n  spel  van  politieke  propaganda.  Die 
aantyging  is  toe  gemaak  dat  dit  op  kerkgrond 
plaasgevind  het.  Van  die  kerkraadslede  het  toe 
ook  gou  te  kenne  gegee  dat  daar  baie  sterk  be- 
swaar  gemaak  gaan  word.  Groot  probleme  het 
gedreig  en  die  koster  is  ingeroep.  Gelukkig  kon 
hy  die  baken  aanwys  en  so  aantoon  dat  die  spel 
net  buite  — maar  darem  buite  — die  kerkterrein 
gespeel  is.  So  is  'n  konfrontasie  afgeweer. 

Op  hierdie  trant  kan  oom  Elik  en  tant  Suzie 
aanhou  onthou  en  vertel.  Van  vandag  se  dae  sê 
hulle  dat  dit  baie  rustiger  in  die  kerk  gaan.  Hulle 
behoort  te  weet. 

Ds.  P.  W.  A.  Bierman 
1940-1945 


Ds.  T.  IM.  H.  Janson 
1947-1952 


Ds.  H.  J.  Geyser 
1952-1954 


Ds.  S.  Vermooten 
1955-1963 


Ds.  G.  C.  van  Staden 
1963-1969 


Ds.  W.  H.  Steyn 
1970-1973 

DIE  LAASTE  AFGELOPE  JARE 


Na  die  emeritering  van  ds.  Vermooten,  is 
slegs  tweekeer  beroep,  voordat  geslaag  is.  Ds.  G. 
C.  van  Staden  is  oor  die  naweek  van  12  en  13 
Oktober  1963  in  die  gemeente  ontvang. 

Dit  was  vir  die  gemeente  ook  nie  betekenis- 
loos  toe  die  naam  van  die  Ring  in  1964  verander 
is  na  ,Die  Ring  van  Losberg'  nie.  Vanuit  die  ge- 
meente  het  die  gedagte  gekom  om  'n  studiefonds 
vir  voornemende  teologiese  studente  in  die  Ring 
in  die  lewe  te  roep.  Hierdie  fonds  het  gerealiseer 
en  gegroei,  sodat  in  1974  die  eerste  student  uit 
die  rente-opbrengs  daarvan  gehelp  kon  word. 

Gedurende  1965  het  een  van  die  groot  stryd- 
rosse  van  die  gemeente  weens  swak  gesondheid 
die  tuig  moes  neerlê.  Dit  was  oudl.  D.  J.  Bloem 
(oom  Danie).  Vir  33  jaar  lank  was  hy  ononder- 
broke  skriba  van  die  gemeente.  Na  sy  bedanking 
is  die  kolporteurswerk  aan  hom  opgedra,  maar 
ook  dit  het  te  veeleisend  geword.  Die  laaste  ruk 
voor  sy  dood  in  1969,  is  hy  as  rustende  ouderling 
beskou.  Hy  is  deur  br.  J.  J.  Greyling  opgevolg. 

Die  gemeente  het  in  die  laaste  afgelope  aan- 
tal  jare  vernuwe  en  aangebou,  maar  ook  die  oue 
bewaar.  In  1967-68  is  agteraan  die  kerk  'n  kon- 
sistorie,  moederskamer  ens.  aangebou.  Dit  het 
die  bruikbare  ruimte  aansienlik  vergroot.  Aan  die 
anderkant  is  die  ou  kerkklok,  volgens  besluit, 
weer  in  gebruik  geneem.  Die  klok  is  oorspronklik 
vanaf  Potchefstroom  gebring  waar  dit  as  kerkklok 
gedien  het,  totdat  dit  na  Doornfontein,  in  die 
Losberg  afdeling  van  die  Potchefstroomse  ge- 
meente,  by  die  kerkgeboutjie  daar  gebruik  is. 
Nadat  die  sinkkerk  in  Fochville  gebou  is  is  die 
klok  daarheen  verskuif.  Later  is  dit  in  'n  stewige 
raamwerk  langs  die  nuwe  kerkgebou  gemonteer, 
waar  dit  tans  nog  is. 

In  1967  is  die  vyf-en-twintigste  bestaansjaar 
van  die  N.H.S.V.-tak  in  die  gemeente  luisterryk 
gevier. 


Predikantc-wisseling  hct  in  die  afgelope  jare 
mct  tussenposes  voorgekora."  1n  1969  het  ds.  G. 
C.  van  Staden  vertrek,  maar  onmiddellik  is  die 
vakature  gevul  deur  ds.  W.  H.  Steyn.  Na  sy  ver- 
trek  in  1973  het  dit  'n  aantal  maande  geduur 
voordat  o's.  P.  A.  R.  C.  van  Wyk  na  die  gemeente 
oorgekom  het,  as  die  sewende  predikant  van  die 
gemeente. 

So,  rustig,  maar  steeds  arbeidsaam,  kan  die 
gemeente  sy  vyftigste  bestaansjaar  vier  met 
dankbare  terugkyk  en  hoopvolle  vorentoe  kyk. 


FINANSIELE  KOMMISSIE 


SITTENDE:  Oudl.  J.  J.  Greyling  (skriba),  ds.  P. 

A.  R.  C.  van  Wyk,  oudl.  I.  M.  J.  van 
Rensburg. 

AGTER:  Diakens  A.  J.  S.  Jacobs,  G.  J.  J.  Kok. 

KERKRAAD  1975 


VOOR:  Oudle.  C.  L.  Oosthuizen,  G.  Ferreira,  C.  F.  Herbst,  J.  J.  S.  Pennells,  C.  J.  H.  Woller  (vise- 

skriba),  ds.  P.  A.  R.  C.  van  Wyk,  J.  J.  Greyling  (skriba),  I.  IVÍ.  J.  van  Rensburg,  J,  H. 
Groenewald,  J.  Dreyer,  J.  L.  Strauss. 

EERSTE  RY:  Diakens  S.  A.  J.  Herbst,  G.  de  Bruin,  oudle,  J.  A.  v.d.  Merwe,  J.  H.  v.d.  Merwe,  C.  L. 

Steyn,  d:akens  J.  C.  Smit,  C.  v.d.  Merwe,  oudle.  T.  P.  F.  Kotze,  J.  v.d.  Westhuizen,  A.  B. 
Pieterse,  diaken  J.  D.  de  Bruyn. 

TWEEDE  RY:  Oudl.  A.  L.  Badenhorst,  diaken  J.  H.  Malan,  oudl.  H.  J.  Swamers,  diaken  G.  F,  van  Wyk, 
oudle.  G.  P.  Brits,  J.  M.  Brits,  diaken  H.  W.  C.  Klemp,  oudl.  F.  Senekal,  diakens  J.  Etse- 
beth,  A.  J.  de  Bruyn,  F.  J.  S.  Ferreira. 


DERDE  RY:  Oudl.  H.  D.  Kotze,  diaken  C.  L.  Oosthuizen,  oudle.  J.  P.  Pretorius,  J.  E.  Harmsen,  M.  A. 

v.d.  Berg,  diakens  A.  D.  Kruger,  D.  L.  Brits,  oudl.  C.  J.  Geldenhuys,  diaken  G.  J.  J.  Kok. 

AGTER:  Oudle.  T.  J.  Kotze,  D.  J.  Erasmus,  J.  H.  Labuschagne,  d'akens  S.  P.  H.  van  Zyl,  J.  C.  L, 

Keyser,  A.  J.  S.  Jacobs. 


24 


IM.H.S.V.  1975 

VOORSTE  RY:  (van  links  na  regs):  H.  v.  Rensburg,  B.  Brits,  A.  Brits,  ds.  P.  v.  Wyk,  mev.  M.  v.  Wyk,  L.  v.d.  Walt,  M. 

v.d.  Westhuizen,  M.  Scheffer,  I.  v.d.  Merwe,  H.  Prinsloo,  A.  Ferreira. 

TWEEDE  RY:  B.  Nieuwoudt,  A.  Hatting,  J.  Basson,  M.  Lindeque,  L.  Steyn,  M.  v.  Wyk,  C.  Harmsen,  N.  Groenewald, 
B.  v.d.  Merwe,  L.  Jacobs. 

DERDE  RY:  L.  Lindeque,  E.  Prinsloo,  R.  Hattingh,  C.  v.d.  Berg,  S.  Dreyer,  M.  Dreyer,  S.  v.d.  Westhuizen,  S.  Kotzé, 
D.  Kruger  (orreliste). 

VÍERDE  RY:  R.  Ferreira,  L.  v.d.  Merwe,  A.  Kotzee,  N.  de  VJIiers,  J.  Nieuwoudt,  J.  Greyling,  N.  Brits,  A.  Etsebeth, 
A.  Brits,  L.  Oosthuizen,  D.  Smit. 


KATKISANTE 

AGTER:  J.  Pieterse,  S.  Etsebeth,  P.  Basson,  S.  Smit,  M.  Nel,  A.  Botha,  N.  Ferreira. 

MIDDEL:  A.  de  Lange,  E.  Meintjies,  A.  Mienie,  E.  Smit,  L.  Greyling,  C.  v.d.  Berg,  C.  Coertse,  L.  Venter,  J.  Groenewald. 
VOOR:  C.  de  Lange,  F.  Senekal,  oudl.  C.  Oosthuizen,  ds.  P.  van  Wyk,  oudle.  J.  v.d.  Westhuizen,  C.  Steyn,  M.  Strauss, 

A.  v.d.  Merwe. 


JEUGVERENIGING 


VOOR:  (v.l.n.r.): 

EERSTE  RY  STAANDE:  (v.l.n.r.): 
TWEEDE  RY  STAANDE:  (v.l.n.r.): 
AGTERSTE  RY:  (v.l.n.r.): 


Hans  Dreyer,  Koos  Badenhorst,  Willie  v.d.  Westhuizen,  Jannie  Woller,  ds.  Van  Wyk,  mnr.  D.  Erasmus, 
Jorina  van  Wyk,  Judy  Prinsloo,  Connie  van  der  Berg. 

Anita  v.d.  Merwe,  Anna  Mienie,  Elsa  Meintjies,  Lana  Venter,  Amanda  Botha,  Tienie  Steyn,  Jacoba  Groene- 
wald,  Linda  Greyling. 

Petro  Basson,  Frieda  Senekal,  Anna  de  Lange,  Klara  de  Lange,  Pietie  Pieterse,  Ben  Smit,  Petrus  Groene- 
wald. 

Johnny  Robertse,  Chris  Oosthuizen,  Theunis  Kotzé,  IMaas  Ferreira,  Hannes  de  Bruyn. 


PERSONEEL  V IR  KATEGESE 

SITTENDE:  Mev.  R.  Ferreira,  oudle.  J.  P.  Pretorius,  J.  A.  v.d.  Merwe  (superintendent),  ds.  P.  A.  R.  C.  van  Wyk,  N.  de  Villiers,  mev.  M. 
van  Wyk,  diaken  G.  F.  van  Wyk. 

AGTER:  Oudl.  J.  H.  v.d.  Merwe,  mej.  Coertze,  mev.  L.  v.d.  Merwe,  mev.  J.  F.  Groenewald,  mej,  C.  M.  Steyn. 


SLOTHOOFSTUK  VIR  EERSTE  HALFEEU 

- DS.  P.  A.  R.  C.  VAN  WYK  — - - — ^ 


I Timotheus  6 vers  12: 

„ . . . die  goeie  belydenis  ...” 

Gemeente  van  Jesus  Christus, 

Dankbare  blydskap  het  die  hart  van  die 
vrome  digter  ontroer  toe  hy  uitgejubel  het:  ,,Loof 
die  Here  o my  siel  en  vergeet  geeneen  van  Sy 
weldade  nie.”  Dankbaarheid  en  blydskap  vervul 
ook  ons  harte  vir  die  genade-weldaad  dat  ons  as 
selfstandige  gemeente  — die  Gemeente  van  Los- 
berg  — nou  reeds  vir  'n  halwe  eeu,  saam  met 
die  Kerk  van  alle  tye  en  alle  Lande,  kon  bely  dat 
ons  glo  in  God,  Die  Vader,  Seun  en  Heilige  Gees, 
en  aan  die  ryke  beloftes  in  sy  Woord  aan  die 
wêreld  — ja,  as  ons  daarby  in  herinnering  bring 
al  die  seëninge  wat  ontvang  is  en  aan  wat  uit 
dankbare  toewyding  in  die  afgelope  jare  hier 
verrig  kon  word,  deur  Predikante,  Kerkraad  en 
Gemeente. 

Geloofsbelydenis  — in  I Tim.  6 vers  12  is 
dit  Paulus  wat  sy  troue  vriend  en  metgesel  aan- 
spreek  met  al  die  liefde  van  sy  warme  hart:  „Stry 
die  goeie  stryd  van  die  geloof,  gryp  na  die  ewige 
lewe,  waartoe  jy  geroep  is,  en  díe  goeie  belydenis 
voor  baie  getuies  afgelê  het.” 

Om  vir  Timotheus  — en  vir  elke  gelowige  — 
ook  vir  u en  vir  my  — sterk  en  standvastig  te 
maak  vir  sy  taak  en  roeping  as  Christen,  sê  hy: 
,,Stry  die  goeie  stryd  van  die  geloof."  Om  hom  — 
en  vir  ons  — doelgerig  en  koersgetrou  te  maak, 
en  van  'n  heerlike  bestemming  verseker,  sê  hy: 
„Gryp  na  die  ewige  lewe",  en  juis  daarom  herin- 
ner  Paulus  hom  aan:  „Die  goeie  belydenis”,  wat 
hy  voor  baie  getuies  afgelê  het.” 

'n  Geloofsbelydenis,  — 'n  goeie  belydenis  — 
wat  dié  van  Timotheus  insluit  — naamlik  geloof 
in  Jesus  Christus  — en  ook  onse  belydenis  by 
die  aanneme  — naamlik  in  die  Vader,  die  Seun 
en  die  Heilige  Gees  — in  'n  nog  meer  uitgebreide 
vorm,  en  wat  deur  die  ganse  Kerk  van  alle  tye 
en  alle  Lande  bely  word,  en  in  kort  die  hele  Evan- 
gelieboodskap  saamvat,  die  word  elke  Sondag 
gedoen,  naamlik  die  Twaalf  Artikels  soos  ons  dit 
noem.  Wanneer  dit  voorgelees  word  dan  bely 
ons  dit  almal  saam  in  ons  harte  — 'n  belydenis 
in  kragtige  woorde  en  seënryke  taal  — 'n  bely- 
denis  deur  lidmate  van  die  kerk  — net  soos 
Timotheus  — hulle  in  wie  se  lewens  Jesus  Chris- 
tus,  deur  sy  Woord  en  Gees,  só  heerlik,  só  mag- 
tig,  só  reddend  en  saligmakend  gekom  het,  dat 
hulle,  ja  dat  ook  ons,  u en  ek,  nie  anders  kan  nie, 
as  om  Hom  te  bely  nie.  Bely  is  'n  sterke  woord. 
'n  Mens  bely  nie  sommer  maar  enigiets  nie.  Jy 
bely  die  Waarheid,  die  Evangeliese  Waarheid,  wat 
jou  só  persoonlik,  só  diep  in  jou  hart  raak,  dat 


Ds.  P.  A.  R.  C.  van  Wyk 


jou  hele  wese  daarop  ja  moet  sê  — dat  jy  daarby 
staan  of  val  — dat  jy  daarvoor  — as  dit  moet  — 
selfs  jou  lewe  op  die  altaar  sal  lê.  En  al  sou  daar 
in  die  Kerk  niks  verder  gebeur  as  dat  ons  byvoor- 
beeld  saam  net  die  eerste  artikel  van  die  belydenis 
aanhoor,  en  dit  saam  bely  — waarlik  bely  — sou 
ons  al  met  'n  verruimde  hart  kon  huistoe  gaan. 

Want  luister,  dit  klink  soos  hemelse  musiek 
in  ons  ore:  „Ek  glo  in  God,  die  Vader,  die  Almag- 
tige,  die  Skepper  van  hemel  en  aarde.”  Dit  is 
inderdaad  genoeg  om  alle  kommer  en  sorge  uit 
ons  hart  te  verdrywe.  Dit  is  wel  waar,  in  die  lewe 
is  daar  baie  dinge  wat  ons  besorgd  kan  maak  — 
teenspoed,  krankheid,  ouderdom,  dood  — en 
gevare  soos  Paulus  sê  in  Korinthe  — gevare  van 
riviere,  van  rowers,  in  die  woestyn  en  in  die  stad 
— maar  ons  mag  bely  ons  glo  in  God,  in  die 
Almagtige  — dat  Hy  ons  Hemelse  Vader  is,  wat 
ons  versorg,  beter  as  'n  aardse  vader  ooit  sy  kind 
kan  sorg,  want  Hy  weet  wat  ons  nodig  het,  selfs 
voordat  ons  dit  van  Hom  vra,  en  vir  die  wat  Hom 
liefhet,  laat  Hy  alle  dinge,  ten  goede  meewerk  om 
ons  te  vorm  na  Sy  wil  en  welbehae. 

Ons  bely  verder:  „En  in  Jesus  Christus,  Sy 
Eniggebore  Seun,  onse  Heer.”  Ja,  in  Hom  wat 
Heer  is  oor  lewe  en  dood,  oor  liggaam  en  oor 
siel,  oor  kerk  en  oor  wêreld,  oor  alle  mense  en  oor 
alle  dinge  — want  dit  is  deur  die  Vader  aan  Hom 
oorgegee.  Hy  is  Heer  en  Saligmaker  en  het  Sy 
groot  verlossingswerk  ook  vir  ons,  só  bereid- 
willig  en  gehoorsaam,  só  triomferend  volbring  — 
ook  vir  ons,  Sy  trane  geween,  Sy  bloed  gesweet. 

Sy  smaad  gedra,  Sy  kruis  getors  en  aan  daardie 
kruishout  gesterwe.  Onse  Heer  aan  Wie  ons  be- 
hoort.  Hy  wat  ook  opgestaan  het  uit  die  dood, 
opgevaar  het  na  die  hemel,  alwaar  Hy  optree  as 
voorspraak,  en  vanwaar  Hy  Sy  kerk  regeer  deur 
middel  van  sy  Woord  en  Gees,  en  weer  sal  kom 
om  die  lewendes  en  die  dooies  te  oordeel.  Ons 
bely  ook  dat  ons  glo  in  die  Heilige  Gees,  wat  deur 
die  Woord  ons  lewens  van  binne  uit  vernuwe, 
ons  waarsku  teen  die  kwaad,  in  ons  binneste 
slaan  selfs  by  die  gedagte  aan  die  sonde.  Wat 
ons  bemoedig  en  versterk  op  die  goeie  pad  van 
die  lewe,  wat  ons  vertroos  in  die  dae  van  droef- 
heid  en  smart,  ons  lei  in  die  spore  van  geregtig- 
heid  en  in  ewigheid  by  ons  wil  bly.  Ons  glo  aan 
’n  heilige,  algemene,  Christelike  kerk  — die  kerk 
wat  die  draer  is  van  Gods  Woord,  Sy  heilsbood- 
skap,  wat  ooreenkomstig  daardie  Woord,  die 
eerste  Woord  van  betekenis  oor  ons  gespreek 
het,  reeds  toe  ons  as  kleine  kind  gedoop  is,  toe 
het  die  kerk  gespreek  van  genade  — genade  nie 
net  die  grootmense  nie,  maar  ook  vir  kleine  kin- 
ders.  En  die  kerk  wat  ook  die  laaste  Woord  van 
betekenis  oor  ons  sal  spreek,  wanneer  die  laaste 
eer  aan  ons  bewys  sal  word  — dan  sal  die  kerk 
spreek,  van  die  dood  van  die  gelowige  nie  as  die 
einde  nie,  maar  ook  van  'n  Vaderhuis  met  sy  baie 
woninge.  Die  kerk  dra  ook  'n  boodskap  vir  elke 
dag  van  ons  lewe  — 'n  boodskap  van  die  Woord 
wat  wil  wees  die  lamp  vir  ons  voet  en  die  lig  op 
ons  pad.  Ons  glo  verder  aan  die  vergewing  van 
sondes.  En  watter  onskatbare  troos  bevat  dit  nie 
vir  elke  gelowige  op  aarde  nie! 

As  ons  nog  nooit  geglo  het  aan  die  ver- 
gewing  van  ons  sondes  nie,  dan  sou  ons  moes 
terugkyk  op  'n  donker  skuldverlede.  Soveel  dinge 
wat  ons  gedoen  het  wat  ons  nie  mag  doen  nie, 
en  soveel  dinge  wat  ons  nagelaat  het,  wat  ons 
wel  moes  doen.  Sondes  van  gedagtes,  woorde 
en  dade,  en  ons  nietige,  swakke  mense  kan 
daar  niks  aan  verander  nie:  geen  verkeerde  daad 
ongedaan  maak  nie,  geen  verkeerde  woord  on- 
gesê  maak  nie,  geen  verkeerde  gedagte  tot  niet 
maak  nie  — wat  daar  teen  ons  geskrywe  staan, 
staan  geskrywe.  Gelukkig  dat  ons  mag  bely: 

,,Ek  geloof  aan  skuldvergewing, 
enkel  om  Sy  Midd'laarsbloed. 

In  my  eie  werk  en  waarde, 

Is  geen  troos  vir  my  gemoed. 

Alles,  alles  is  genade  — 

Hoe  strafskuldig  ek  ook  sy, 

Ja  my  Vader  ek  geloof  dit: 

Al  my  skuld  vergeef  U my." 

Ons  glo  ook  aan  die  wederopstanding  van 
die  vlees  en  'n  ewige  lewe  — dat  die  koue  on- 
verbiddelike  dood,  wat  by  niemand  verby  gaan 


nie  — nie  by  die  koning  se  paleis  nie,  ook  nie  by 
die  huis  van  die  nederigste  ambagsman  nie  — ja, 
die  dood  sal  nie  die  laaste  woord  oor  ons  spreek 
nie, 

want, 

,,Hoe  sag  sien  ons  die  vrome, 

Die  dood  hier  sonder  skrome, 

Blymoedig  teëgaan. 

Waar  al  die  vreugd'  van  die  lewe 
Die  sondaar  sal  begewe, 

Daar  vang  die  vreugd'  van  die  Christen  aan." 

Ten  slotte  dan,  die  kosbare  geloof,  wat  bely 
is  en  nog  steeds  bely  word,  is  geen  prestasie  of 
verdienste  van  ons  kant  nie,  maar  'n  gawe  van 
God,  wat  kom  deur  die  gehoor  van  die  Woord,  en 
deur  die  werking  van  die  Heilige  Gees. 

Vir  die  afgelope  vyftig  jaar  was  ,,die  Goeie 
Belydenis",  op  grond  van  die  Woord,  ook  vir  die 
Gemeente  van  Losberg,  'n  krag  in  die  lewe,  en 
'n  troos  vir  die  sterwe.  En  nou  wat  die  toekoms 
aanbetref,  ons  lê  dit  gelowig  in  Gods  hande,  in 
Sy  genadige  Vaderhande  — ons  kan  ook  sê  in 
die  hande  van  Jesus  Christus,  daardie  hande  wat 
so  begaan  was  oor  ons  redding,  dat  hulle  om  ons 
ontwil  deurboor  is  op  Golgota. 

Daarby  is  dit  nodig  vir  die  huidige  geslag  en 
die  geslagte  wat  na  ons  mag  kom  om  voortdurend 
die  oproep  en  wekroep  van  Paulus  aan  Timotheus 
ter  ore  en  ter  harte  te  neem: 

„Stry  die  goeie  stryd  van  die  geloof, 
gryp  na  die  ewige  lewe,  waartoe  jy  ook 
geroep  is,  en  die  goeie  belydenis  voor 
baie  getuies  afgelê  het," 

want, 

,Welsalig  die  vrome  wat  staan  in  die  lig, 
deur  Christus  gewek  tot  die  lewe" 

maar  ook  die  waarskuwing: 

„Ontwaak  jy  Vv/at  slaap  en  staan  op  uit  die 
dood, 

So  sprcek  van  die  hemel,  jou  Redder  uit 
nood." 


AMEN. 

Losberg, 

Februarie  1975. 

